
Betegtájékoztató: Információk a beteg számára

Thiamine hydrochloride Kabi 50 mg/ml oldatos injekció/infúzió
tiamin-hidroklorid

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
1. Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.


A betegtájékoztató tartalma:

0. Milyen típusú gyógyszer a Thiamine hydrochloride Kabi 50 mg/ml oldatos injekció/infúzió (a továbbiakban: Thiamine hydrochloride Kabi) és milyen betegségek esetén alkalmazható?
0. Tudnivalók a Thiamine hydrochloride Kabi alkalmazása előtt
3.	Hogyan kell alkalmazni a Thiamine hydrochloride Kabi-t?
4.	Lehetséges mellékhatások
5.	Hogyan kell a Thiamine hydrochloride Kabi-t tárolni?
6.	A csomagolás tartalma és egyéb információk


1. Milyen típusú gyógyszer a Thiamine hydrochloride Kabi és milyen betegségek esetén alkalmazható?

Ez a gyógyszer a tiamin (B1-vitamin) nevű hatóanyagot tiamin-hidroklorid formájában tartalmazza. Ez egy vízben oldódó vitamin, amely a „B-vitaminok” közé tartozik.

A tiamint a tiamin-hiány (amikor a szervezetben nincs elegendő B1-vitaminnal) kezelésére alkalmazzák, mint például a beriberi betegség (száraz vagy nedves típusú beriberi), krónikus alkoholizmus esetén, a Wernicke-enkefalopátia megelőzésére és kezelésére, gyomor-bélrendszeri betegségek és hosszan tartó éhezés vagy tartós hányás esetén. Leginkább akkor lehet több tiaminra szükség, ha az gyorsan kiválasztódik a szervezetéből (például a vizelettel). A Thiamine hydrochloride Kabi alkalmazásával biztosíthatja, hogy elegendő tiamin kerüljön a szervezetébe.


1. Tudnivalók a Thiamine hydrochloride Kabi alkalmazása előtt

Ne alkalmazza a Thiamine hydrochloride Kabi-t:
· ha allergiás a tiaminra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Thiamine hydrochloride Kabi alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel.

A tiamin parenterális adagolása túlérzékenységi reakciókat okozhat, különösen ismételt adagolás után. Ezért a hatóanyaggal szembeni túlérzékenységet előzetesen kezelőorvosának ellenőriznie kell.

A tiamin-injekciót akkor kell alkalmazni, ha a tiamin szintjének gyors helyreállítása szükséges, mint például Wernicke-enkefalopátia, akut keringés-összeomlással járó gyermekkori beriberi, tiamin-hiányos szív- és érrendszeri betegség vagy terhesség alatt fellépő ideggyulladás esetén, súlyos hányás esetén, vagy ha a szájon át történő alkalmazás hatástalan (például hányás vagy felszívódási zavar esetén).

Az 50 mg/ml-es koncentrációjú oldat beadása kevésbé lesz fájdalmas, ha izomba adják be, mivel sokkal kevésbé hipertóniás, mint a 100 mg/ml-es koncentrációjú oldat. A 100 mg/ml-es koncentrációjú oldat esetében (hígítás után) az intravénásan történő beadást részesítik előnyben, különösen hosszú távú kezelés esetén.

Ha veseproblémái vannak, kezelőorvosa gondosan ellenőrizni fogja az Ön állapotát.
Kezelőorvosa az oldatot egy vénába, lassú infúzió formájában (legalább 30 percen keresztül) fogja beadni, hogy csökkentse a súlyos allergiás reakció (anafilaxia) kockázatát.

Óvatosan kell eljárni, ha valaha enyhe allergiás reakciót (tüsszögés vagy enyhe asztma) tapasztalt a tiamin korábbi alkalmazásakor. Allergiás reakció esetén bőrpróbát kell végezni. Az oldat beadásakor sürgősségi orvosi felszerelésnek elérhetőnek kell lennie egy esetleges anafilaxiás sokk kezelésére.

Ne alkalmazza ezt a gyógyszert, ha látható részecskéket észlel az oldatban, ha az oldat nem tiszta, vagy ha csapadékot tartalmaz.

Az oldatot a glükóz beadása előtt vagy azzal egyidejűleg kell a vénába beadni.

Vérvizsgálatok vagy egyéb orvosi vizsgálatok
A tiamin nagy koncentrációja a vérben befolyásolhat bizonyos orvosi vizsgálatokat. Ha vérvizsgálatra kerül sor, tájékoztassa kezelőorvosát, hogy tiamin-injekciót kapott.

Egyéb gyógyszerek és a Thiamine hydrochloride Kabi
Feltétlenül tájékoztassa kezelőorvosát a jelenleg vagy nemrégiben alkalmazott, valamint alkalmazni tervezett egyéb gyógyszereiről. Ez vonatkozik a vény nélkül kapható gyógyszerekre és gyógynövénykészítményekre is.

Tájékoztassa kezelőorvosát, ha a következő gyógyszereket alkalmazza, mert előfordulhat, hogy módosítania kell a kezelését:
· fluorouracil, egyéb fluoropirimidinek (például kapecitabin) és ifoszfamid, bizonyos daganatos betegségek kezelésére alkalmazott gyógyszerek;
· vízhatjtók (például furoszemid), magasvérnyomás-betegség (hipertónia) és a test üregeiben és a szövetekben kialakuló folyadék-felhalmozódás (ödéma) kezelésére alkalmazott gyógyszerek.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
A tiamint terhesség alatt csak az előny-kockázat arány gondos értékelése után szabad alkalmazni.

Szoptatás
A tiamin kiválasztódik az anyatejbe. A Thiamine hydrochloride Kabi alkalmazása előtt el kell dönteni, hogy a szoptatást függesztik fel, vagy a kezelést szakítják meg/halasztják el – figyelembe véve a szoptatás előnyét a gyermek, illetve a kezelés előnyét az anya szempontjából.

A készítmény hatásai a gépjárművezetéshez és a gépek kezeléséhez szükséges képességekre
Ez a gyógyszer várhatóan nem befolyásolja a gépjárművezetéshez vagy gépek kezeléséhez szükséges képességeket. Ha azonban úgy érzi, hogy a készítmény hatással lehet Önre, ne vezessen gépjárművet vagy ne kezeljen gépeket, és beszéljen kezelőorvosával.

A Thiamine hydrochloride Kabi nátriumot tartalmaz
A készítmény kevesebb mint 1 mmol (23 mg) nátriumot tartalmaz 1 ml-es, 2 ml-es és 10 ml-es ampullánként, azaz gyakorlatilag „nátriummentes”.


0. Hogyan kell alkalmazni a Thiamine hydrochloride Kabi-t?

Ezt a gyógyszert a kezelőorvos vagy a gondozását végző egészségügyi szakember injekcióként izomba (intramuszkuláris úton) vagy bőr alá (szubkután) vagy lassú infúzióként egy vénába adja be felnőtteknek és gyermekeknek. Kezelőorvosa fogja eldönteni, hogy mennyi szükséges és mikor adja be Önnek. Ez az Ön korától, testsúlyától, állapotától és a kezelés okától függ.

Ha az előírtnál több Thiamine hydrochloride Kabi-t kapott
Ezt a gyógyszert orvosi felügyelet alatt adják be Önnek. Ezért nem valószínű, hogy túl sokat kapna belőle.

Túladagolás esetén kezelőorvosa felfüggeszti a tiamin adagolását, és tüneti kezelésben részesíti.

Ha elfelejtette alkalmazni a Thiamine hydrochloride Kabi-t
Mivel ezt a gyógyszert orvos vagy egészségügyi szakember adja be Önnek, valószínűtlen, hogy nem adnak be Önnek egy adagot. Amennyiben mégis kimarad egy adag, orvosa biztosítja, hogy lehető leghamarabb megkapja azt és figyelemmel kíséri Önt az esetleges hatásokkal kapcsolatban.

Ha idő előtt abbahagyja a Thiamine hydrochloride Kabi alkalmazását
A kezelés befejezéséről a kezelőorvosa dönt.

Ha bármilyen további kérdése van a gyógyszer alkalmazásával kapcsolatban, kérdezze meg a kezelőorvosát vagy a gondozását végző egészségügyi szakembert.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A tiaminnal kapcsolatos mellékhatások ritkák, de túlérzékenységi reakciók előfordultak, főként parenterális adagolás után. Gyors intravénás beadást követően fájdalomról és a karban azonnal jelentkező égő érzésről számoltak be.

A mellékhatásokat az alábbi megállapodásnak megfelelő gyakorisági kategóriák szerint sorolták be: nagyon gyakori (10 betegből több mint 1-et érinthet), gyakori (10 betegből legfeljebb 1-et érinthet), nem gyakori (100 betegből legfeljebb 1-et érinthet), ritka (1000 betegből legfeljebb 1-et érinthet) nagyon ritka (10 000‑ből legfeljebb 1 beteget érinthet), nem ismert (a gyakoriság a rendelkezésre álló adatokból nem állapítható meg).

A tiamin alkalmazásával kapcsolatban a következő mellékhatásokról számoltak be:

Immunrendszeri betegségek és tünetek
Nem ismert:
Túlérzékenységi (allergiás vagy anafilaxiás) reakciók, mint légzési problémák, viszketés (pruritusz), sokk és hasi fájdalom. Ezeket a reakciókat gyakran tüsszögés vagy átmeneti viszketés előzte meg.

Amennyiben ezeket a tüneteket tapasztalja az injekció beadása után, azonnal értesítse kezelőorvosát. Ez azt jelezheti, hogy Ön túlérzékeny a Thiamine hydrochloride Kabi-ra, és nem szabad újra beadni a készítményt Önnek.

A bőr és a bőr alatti szövet betegségei és tünetei
Nem ismert:
Kontakt dermatitisz (a bőr viszketéssel és bőrpírral járó gyulladása), krónikus pigmentált purpurás dermatózis (főleg az alsó végtagokon jelentkező apró bevérzésekkel és barnás foltokkal járó bőrbetegség). Ez az arra érzékeny betegeknél az injekció beadása után jelentkezhet.

Általános tünetek, az alkalmazás helyén fellépő reakciók
Nem ismert:
Fájdalom a beadás helyén, helyi irritáció. Az izomba történő beadás után a terület érzékenységéről és megkeményedéséről számoltak be.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Thiamine hydrochloride Kabi-t tárolni?

A gyógyszer gyermekektől elzárva tartandó!

Ez a gyógyszer nem igényel különleges tárolást.
A címkén és dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Hígítás infúzióhoz
A készítmény 0,9%-os nátrium-klorid- vagy 5%-os glükózoldattal 0,04 mg/ml-re és 20 mg/ml-re hígított oldatának fizikai és kémiai stabilitása 25 °C-on tárolva 24 órán át igazolt.

Mikrobiológiai szempontból a készítményt azonnal fel kell használni. Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége, amely általános esetben 2-8 ºC közötti hőmérsékleten tárolva nem haladhatja meg a 24 órát, kivéve, ha a hígítás ellenőrzött és validált aszeptikus körülmények között történt.

Ne alkalmazza ezt a gyógyszert, ha az oldatban látható részecskéket észlel, vagy az oldat nem tiszta, vagy az oldat csapadékot tartalmaz.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Thiamine hydrochloride Kabi?
· A készítmény hatóanyaga tiamin-hidroklorid (B1-vitamin).
50 mg tiamint tartalmaz milliliterenként.
100 mg tiamint tartalmaz 2 milliliter oldatban ampullánként.
500 mg tiamint tartalmaz 10 milliliter oldatban ampullánként.
· Egyéb segédanyagok: injekcióhoz való víz, sósav (a pH beállítására), nátrium-hidroxid (a pH beállítására). Lásd 2. pont „A Thiamine hydrochloride Kabi nátriumot tartalmaz”.

Milyen a Thiamine hydrochloride Kabi külleme és mit tartalmaz a csomagolás?
Tiszta, színtelen vagy halványsárga színű, látható részecskéktől mentes oldat.
2 ml és 10 ml oldat színtelen, átlátszó I.-es típusú 2 ml-es vagy 10 ml-es üvegampullában.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Fresenius Kabi Hungary Kft.
1025 Budapest, Szépvölgyi út 6.
Magyarország

Gyártó
Labesfal - Laboratórios Almiro, S.A.
Zona Industrial do Lagedo
3465-157 Santiago de Besteiros
Portugália

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Thiamin HCl Kabi 100 mg/ml Injektionslösung

	Belgium
	Thiamine HCl Kabi, 50 mg/mL oplossing voor injectie/ solution injectable/ Injectionslösung
Thiamine HCl Kabi, 100 mg/mL oplossing voor injectie/ solution injectable/ Injectionslösung

	Ciprus
	Thiamine HCl /Kabi

	Csehország
	Thiamine Kabi

	Dánia
	Thiamine Kabi

	Észtország
	Thiamine Kabi

	Finnország
	Thiamine Kabi 50 mg/ml injektioneste, liuos

	Franciaország
	THIAMINE CHLORHYDRATE KABI 50 mg/ml, solution injectable/pour perfusion

	Görögország
	Thiamine HCl /Kabi

	Hollandia
	Thiamine HCl Kabi 50 mg/mL oplossing voor injectie 
Thiamine HCl Kabi 100 mg/mL oplossing voor injectie

	Lengyelország
	Thiamine HCl Kabi

	Lettország
	Thiamine Kabi 50 mg/ml šķīdums injekcijām

	Litvánia
	Thiamine Kabi 50 mg/ml injekcinis tirpalas

	Magyarország
	Thiamine HCl Kabi 50 mg/ml oldatos injekció/infúzió

	Norvágia
	Thiamine Kabi

	Portugália
	Tiamina Kabi

	Románia
	Vitamina B1 Kabi 50 mg/ml soluţie injectabilă

	Svédország
	Thiamine HCl Kabi 50 mg/ml injektionsvätska, lösning

	Szlovákia
	Thiamine HCl Kabi



OGYI-T-24758/01          1×2 ml             színtelen, átlátszó, I.-es típusú üvegampullában
OGYI-T-24758/02          5×2 ml             színtelen, átlátszó, I.-es típusú üvegampullában
OGYI-T-24758/03          10×2 ml           színtelen, átlátszó, I.-es típusú üvegampullában
OGYI-T-24758/04          50×2 ml           színtelen, átlátszó, I.-es típusú üvegampullában
OGYI-T-24758/05          1×10 ml           színtelen, átlátszó, I.-es típusú üvegampullában
OGYI-T-24758/06          5×10 ml           színtelen, átlátszó, I.-es típusú üvegampullában
OGYI-T-24758/07          10×10 ml         színtelen, átlátszó, I.-es típusú üvegampullában
OGYI-T-24758/08          50×10 ml         színtelen, átlátszó, I.-es típusú üvegampullában





A betegtájékoztató legutóbbi felülvizsgálatának dátuma: 2026. június

------------------------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

Kizárólag egyszeri alkalmazásra.

Használati/kezelési útmutató
A parenterális beadásra szánt gyógyszereket felhasználás előtt szemrevételezéssel kell ellenőrizni. Csak akkor szabad beadni, ha az oldat tiszta és részecskéktől mentes, és a tartály sértetlen.

Hígítás infúzióhoz
A készítmény 0,9%-os nátrium-klorid- vagy 5%-os glükózoldattal 0,04 mg/ml-re és 20 mg/ml-re hígított oldatának fizikai és kémiai stabilitása 25 °C-on tárolva 24 órán át igazolt.

Mikrobiológiai szempontból a készítményt azonnal fel kell használni. Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége, amely általános esetben 2-8 ºC közötti hőmérsékleten tárolva nem haladhatja meg a 24 órát, kivéve, ha a hígítás ellenőrzött és validált aszeptikus körülmények között történt.

Az oldat hígítás után tiszta, színtelen vagy enyhén sárga színű, látható részecskéktől mentes marad.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

